Mangaung vermors 13 miljard liter waterFoto: Argieffoto Die Mangaung-metro, wat Bloemfontein en ander omliggende dorpe bedien, het verlede jaar 13 miljard liter water verloor weens lekkasies en swak instandhouding. Dit het aan die lig gekom in ŉ antwoord op ŉ vraag in die parlement wat die VF Plus aan die minister van water en sanitasie gevra het. Tammy Wessels van die VF Plus en lid van die provinsiale wetgewer het gesê anders bereken, vermors die metro meer as 36 miljoen liter water per dag. “Die waarde van die water wat verlore gegaan het, beloop volgens die metro se eie tariewe meer as R233 miljoen.” Wessels het gesê terwyl die sentrale streek sukkel om van die afgelope paar jaar se droogte te herstel, het belangrike waterbronne in die tydperk weens swak herstelwerk verlore gegaan. “Gereelde watertekorte is ook in 2018 in die metro ervaar weens vervalle waterinfrastruktuur en gereelde wanbetaling aan die waterverskaffer, Bloemwater.” Volgens Wessels is die Mangaung-metro die grootste watervermorser terwyl vuisvoos betalende inwoners aanhou opdok aan bykomende heffings om water te bespaar. “Indien die metro aanhou om self water te mors deur nie lekkasies te herstel nie, sal sy planne om waterbronne uit te brei, van die begin af ŉ mislukking wees. Die metro sal net meer water hê om te mors.” Wessels het gesê die minister het intussen ook in antwoord op die parlementêre vraag gesê ŉ verlaging in die droogtebesparingsheffings (van 20% na 15%) is regverdig na verbeterde damvlakke. “Die VF Plus sal die metro versoek om die droogteheffings aan te pas om verligting aan vuisvoos inwoners te bring deur ŉ mosie in die verband in die raad in te dien. “Die VF Plus sal ook versoek dat daar dringend ŉ oudit gedoen word op die metro se waterpypleiding sodat vir dringende instandhoudingswerk begroot en beplan kan word. “Die tyd het aangebreek dat die ANC verantwoordelik gehou word vir sy mislukkings in die Vrystaat.”